**Ysgoloriaeth Ymchwil Doethuriaeth Prifysgol Metropolitan Caerdydd: Ymchwiliad dull cymysg i effaith unigol a chymdeithasol y** [**Campws Agored**](https://www.metcaerdydd.ac.uk/about/who-we-are/Pages/power-of-sport.aspx) **yng Nghaerdydd.**

Cafodd Prifysgol Metropolitan Caerdydd ei rhestru’n Brifysgol y Flwyddyn yng Nghymru 2021 gan *The Times* a *The Sunday Times Good University Guide*. At hynny, yn yr Arolwg Profiad Ymchwil Ôl-raddedig AU Ymlaen cenedlaethol diweddar, cawsom ein gosod yn y 3ydd safle o’r 94 Sefydliad Addysg Uwch a gymerodd ran. Fe’n gosodwyd yn y safle cyntaf ar gyfer adnoddau a sgiliau ymchwil, yn y trydydd safle ar gyfer cymorth a datblygiad proffesiynol, ac yn y 10 uchaf ar gyfer goruchwyliaeth.

**Y Cyfle**

Yn awr, rydym yn awyddus i recriwtio nifer o fyfyrwyr Doethuriaeth i Ysgol Chwaraeon a Gwyddorau Iechyd Caerdydd. Mae gan yr Ysgol ddiwylliant ymchwil sy’n ffynnu ac mae'n gartref i'r Ganolfan Ymchwil ar gyfer Iechyd, Gweithgarwch a Lles [(CYIGLl](https://www.metcaerdydd.ac.uk/sportandhealthsciences/cawr/Pages/default.aspx)), sydd â chymuned gyrfa gynnar ([CGG](https://www.metcaerdydd.ac.uk/sportandhealthsciences/cawr/Pages/CAWR-Early-Career-Community.aspx)) lewyrchus. Bydd yr ymgeisydd llwyddiannus yn cael ei benodi i’r Grŵp Llywio CGG sy'n arwain CGG yn strategol ar gyfer CYIGLl.

**Y Pecyn**

Mae'r ysgoloriaeth ymchwil ar gael ar sail lawnamser ac mae’n cynnwys ffioedd y DU a thâl blynyddol o £9,000 am 3 blynedd, gyda chofrestru ar y Ddoethuriaeth naill ai ym mis Ionawr neu Ebrill 2022. Fe all ymgeiswyr llwyddiannus hefyd gael y cyfle i ennill incwm ychwanegol drwy ddarparu cymorth ar gyfer dysgu ac addysgu myfyrwyr a addysgir. Ar gyfer ymgeiswyr rhyngwladol, byddwn yn hepgor ffioedd ar y gyfradd ffioedd cartref a bydd yn ofynnol iddynt ariannu'r ffioedd sy'n weddill eu hunain.

**Manylion y Prosiect**

Rhaglen gydweithredol yw [Campws Agored](https://www.metcaerdydd.ac.uk/about/who-we-are/Pages/power-of-sport.aspx) Prifysgol Metropolitan Caerdydd sy’n darparu cyfleoedd chwaraeon, gweithgarwch corfforol, chwarae yn yr awyr agored, iechyd a lles yng Nghaerdydd. Yn 2019-2020, roedd y Campws Agored ar gael am 25 wythnos y flwyddyn, gwelodd gyfanswm o 15,132 o fynychwyr gan blant o 28 ysgol leol, ac ymgysylltodd â 324 o fyfyrwyr Met Caerdydd. Bydd yr ysgoloriaeth ymchwil doethuriaeth yn ymchwilio i (i) effaith y Campws Agored ar y rhai sy'n cymryd rhan (h.y. plant, athrawon, myfyrwyr); a (ii) y dylanwad a gaiff ar ffactorau cymdeithasol ehangach yn ein cymunedau lleol, megis agendâu cydraddoldeb addysgol ac iechyd. Bydd yr astudiaeth ymchwil dull cymysg hon, gan ddefnyddio dyluniad astudiaeth achos, yn ymchwilio i effaith y Campws Agored ar ei holl randdeiliaid perthnasol a'r cymunedau y mae wedi'i leoli ynddynt.

**Meini Prawf**

Ystyrir pob cais ar sail teilyngdod ac rydym yn croesawu ceisiadau gan bob aelod o'r gymuned. Rydym yn annog pobl o grwpiau amrywiol a'r rhai nad oes ganddynt gynrychiolaeth ddigonol mewn Addysg Uwch yn arbennig.

Bydd angen i ymgeiswyr feddu ar radd anrhydedd dda (o leiaf 2:1) mewn maes pwnc cysylltiedig, ac mae cymhwyster ôl-raddedig yn ddymunol. Bydd hefyd angen i ymgeiswyr ddangos gwybodaeth, sgiliau a phrofiad sy'n berthnasol i faes pwnc penodol y Ddoethuriaeth, er enghraifft datblygu chwaraeon/gweithgarwch corfforol, iechyd y cyhoedd, datblygu cymunedol, seicoleg, yn ogystal â'r potensial i gwblhau gradd uwch yn llwyddiannus drwy ymchwil.

**Y Broses Ymgeisio**

Dylai ymgeiswyr gyflwyno datganiad personol (uchafswm o ddwy ochr A4) a CV. Yn y datganiad personol, mae angen i ymgeiswyr amlinellu eu rhesymau dros ymgeisio am yr ysgoloriaeth ymchwil Doethuriaeth ac ehangu ar eu sgiliau, gwybodaeth a phrofiad perthnasol. Dylai eich CV gynnwys manylion cyswllt dau ganolwr hefyd.

Dylid anfon ceisiadau drwy e-bost at [LLind@cardiffmet.ac.uk](mailto:LLind@cardiffmet.ac.uk)

Y dyddiad cau ar gyfer ceisiadau yw 5yp ddydd Gwener 26ain Tachwedd 2021

I gael rhagor o wybodaeth, cysylltwch â’r tîm goruchwylio, sef Jake Bailey ([jbailey@cardiffmet.ac.uk](mailto:jbailey@cardiffmet.ac.uk)) neu Dr Debbie Clayton ([dclayton@cardiffmet.ac.uk](mailto:dclayton@cardiffmet.ac.uk)).